LP’s eis antwoorde oor ‘nimmereindigende’ opknappingswerk by 1 MilDie 1 Militêre-hospitaal in Pretoria. (Foto: Facebook/1 Military Hospital) Parlementslede sê die departement van verdediging en militêre veterane se verontagsaming en onbereidwilligheid om verantwoording te doen vir die “nimmereindigende herstel- en instandhoudingsprogram” by 1 Militêre Hospitaal in Pretoria is onaanvaarbaar. LP’s eis nou antwoorde by dié departement en sy eweknie by openbare werke en infrastruktuur oor hoe die projek vorder. Ná ŉ vergadering in September vanjaar het die gesamentlike staande komitee oor verdediging gevra dat albei departemente hom op die hoogte bring van die hospitaal se forensiese ouditverslag oor gevolgbestuur by die hospitaal. Cyril Xaba, komiteevoorsitter, sê dit is kommerwekkend dat die departement nou al ŉ jaar lank met die verslag sit, maar dat dit weens die “sensitiewe aard” daarvan nog nie deur interne prosesse gevoer is nie. Die komitee het die departement van openbare werke se bereidwilligheid om aanspreeklik gehou te word, wel verwelkom – asook sy inwerkingstelling van gevolgbestuur wat met die projek verband hou. Volgens Xaba is die komitee se kommer gegrond op die departement van verdediging se onwilligheid om die bevindings van die forensiese oudit oor die herstelwerk met die komitee te deel. Boonop is die departement huiwerig om stappe te doen teen senior personeellede wat reeds geïdentifiseer is en glo onreëlmatig opgetree het. Die komitee het die projek as ŉ ramp bestempel met die staat wat steeds miljoene rande aan private gesondheidsorg moet bestee weens vertragings met die afhandeling van die herstelwerk. Nie net is daar groot kommer oor die koste van bouwerk wat aanhou ophoop nie, daar is ook kommer oor die koste om mediese dienste nou uit te kontrakteer. Dié koste beloop sedert die 2010‑’11- tot 2019‑’20-boekjaar sowat R1,086 miljard. Weens die uitkontrakteringswerk verloor die departement boonop deurlopend kundigheid by die hospitaal. “Die projek sal ŉ groot fokuspunt vir die komitee bly en hy beoog om die verdedigingsdepartement in die afsienbare toekoms te laat verantwoording doen.”